**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 22 : พระราชพิธีแห่พระพุทธรูปทางชลมารค**

ในสมัยพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ 9 ได้เสด็จพระราชดำเนินโดยขบวนพยุหยาตราทางชลมารค เนื่องในการพระราชพิธีสมโภช กรุงรัตนโกสินทร์ ครบ 200 ปี ซึ่งมีการจัดพระราชพิธีสำคัญตลอดปี พ.ศ. 2525 หนึ่งในพระราชพิธีที่จัดขึ้นในปีนั้น คือการจัดขบวนพยุหยาตราทางชลมารค(น้อย) ในการอัญเชิญพระพุทธสิหิงค์ ไปยังสะพานพระพุทธยอดฟ้า ฝั่งธนบุรี และเชิญไปยังวงเวียนใหญ่ ก่อนที่จะอัญเชิญมาประดิษฐาน ณ มณฑลพิธีท้องสนามหลวงในวันที่ 12 เมษายน ถือเป็นพระราชพิธีแห่พระพุทธรูปทางชลมารคที่มีความสำคัญ และในวันที่ 20 ตุลาคมปีเดียวกันนั้น ยังมีการจัดขบวนพยุหยาตราทางชลมารค (ใหญ่) ไปในการพระราชทานพระพุทธนวราชบพิตร ประจำกรุงเทพมหานคร ซึ่งพระพุทธนวราชบพิตรนั้น เป็นพระพุทธรูปสำคัญ ที่รัชกาลที่ 9 มีพระราชดำริให้จัดสร้างขึ้น เพื่อพระราชทานไปประดิษฐานยังศาลากลางจังหวัดทั่วราชอาณาจักร เพื่อความเป็นสิริมงคลเป็นสัญลักษณ์สำคัญแห่งความผูกพันระหว่างพระมหากษัตริย์กับพสกนิกรของพระองค์ทุกหนแห่ง ซึ่งกรุงเทพมหานครเป็นจังหวัดลำดับที่ 20 ที่ได้รับพระราชทาน โดยทรงพระกรุณาโปรดเกล้าฯ ให้สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินแทนพระองค์ไปในการพระราชพิธีอัญเชิญพระพุทธนวราชบพิตรพระราชทานแก่กรุงเทพมหานคร ในโอกาสการเฉลิมฉลองสมโภชกรุงกรุงรัตนโกสินทร์ 200 ปี